U-I-169/15, U-I-170/15, U-I-171/15, U-I-172/15, U-I-173/15
Natisni
Opravilna št.:
U-I-169/15, U-I-170/15, U-I-171/15, U-I-172/15, U-I-173/15
Datum odločitve:
21. 9. 2016
ECLI:
ECLI:SI:USRS:2016:U.I.169.15
Akt:
Odlok o izvedbenem prostorskem načrtu Mestne občine Kranj (Uradni list RS, št. 74/14), 33. in 47. čl.
Izrek:
Pobuda za začetek postopka za oceno ustavnosti in zakonitosti 33. in 47. člena Odloka o izvedbenem prostorskem načrtu Mestne občine Kranj (Uradni list RS, št. 74/14)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Darko Porenta in drugi
Datum vloge:
30. 10. 2015
Vrsta odločitve:
sklep
Vrsta rešitve:
zavrženje
Dokument:
US31021
Dokument v PDF obliki:
U-I-169-15, U-I-170-15, U-I-171-15, U-I-172-15, U-I-173-15.pdf
138 KB
Prenesite datoteko
U-I-169/15-9
U-I-170/15-9
U-I-171/15-9
U-I-172/15-9
U-I-173/15-9
21. 9. 2016
SKLEP
Ustavno sodišče je v postopku za preizkus pobud
Darka Porente
, Aleša Šifrerja, Damjana Vilfana, Francija Vilfana in Francija Sajovica, vsi Žabnica, ki jih zastopa Luka Divjak, odvetnik v Ljubljani, na seji 21. septembra 2016
sklenilo:
Pobuda za začetek postopka za oceno ustavnosti in zakonitosti 33. in 47. člena Odloka o izvedbenem prostorskem načrtu Mestne občine Kranj (Uradni list RS, št. 74/14)
se zavrže.
OBRAZLOŽITEV
1. Pobudniki izpodbijajo 33. in 47. člen Odloka o izvedbenem prostorskem načrtu Mestne občine Kranj (v nadaljevanju IPN). Zatrjujejo, da sta izpodbijani določbi IPN v neskladju s 33., 67., 72. in 74. členom Ustave, 25. členom Zakona o varstvu kulturne dediščine (Uradni list RS, št. 16/08, 123/08, 8/11, 90/12, 111/13 in 32/16 – ZVKD-1) ter 21. in 24. členom
Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09 in 51/10 – ZLS)
. Pravni interes utemeljujejo z navedbami, da so kmetovalci in lastniki zemljišč na območju kulturne krajine Bitnje, za katero veljajo posebne prepovedi in omejitve, zato naj bi bili prekomerno omejeni v izkoriščanju in razpolaganju s svojo lastninsko pravico. Predlagajo, naj Ustavno sodišče izpodbijani določbi odpravi.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Izpodbijani določbi IPN, ki urejata pogoje in merila za posege v prostor na območju kulturne krajine, ne učinkujeta neposredno. Po ustaljeni ustavnosodni presoji se v takšnih primerih lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS (sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08, in OdlUS XVII, 2). Glede na razloge, navedene v citiranem sklepu, pobudniki niso izkazali pravnega interesa za začetek postopka za oceno ustavnosti in zakonitosti izpodbijanih določb. Zato je Ustavno sodišče njihove pobude zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik